<classify> RAIS John Magufuli ameingilia kati sakata la makontena 20 yaliyoingizwa nchini na Mkuu wa Mkoa wa Dar es Salaam, Paul Makonda na kubainisha wazi kuwa anashangazwa na kitendo cha mkuu huyo wa mkoa kukataa kuyalipia kodi. Kutokana na sakata hilo, kiongozi huyo amewataka viongozi wote nchini kutekeleza majukumu yao kwa kuzingatia sheria sambamba na kuhakikisha wanasimamia ipasavyo matumizi ya rasilimali za umma kwa maslahi ya wananchi.Dk Magufuli aliyasema hayo katika ukumbi wa Halmashauri ya Wilaya ya Chato mkoani Geita, wakati akizungumza na viongozi na wafanyakazi wa wilaya hiyo. Mmelisikia hili sakata la Dar es Salaam, eti mkuu wa mkoa ameleta kontena anadai la misaada, anagoma kulipia, alieleza Dk Magufuli. Alisema kwa mujibu wa sheria ni kiongozi mmoja tu hapa nchini ambaye ni Waziri wa Fedha na Mipango ndiye anayepaswa kupokea misaada kwa niaba ya serikali na si mkuu wa mkoa.Kwa mujibu wa sheria ya Madeni, Dhamana na Misaada Namba 30 ya mwaka 1974 kama ilivyorekebishwa na sheria namba 9 ya mwaka 2003 kifungu cha 3, 6, 13 na 15, Waziri wa Fedha na Mipango ndiye mwenye mamlaka ya kukopa nje na ndani, kutoa dhamana na kupokea misaada kwa niaba ya Serikali hakuna mtu mwingine, hayupo... ...Kwa msingi huo, hakuna mtu yeyote mwenye mamlaka ya kukopa, kutoa dhamana na kupokea misaada kwa niaba ya serikali bila mtu huyo kukasimiwa mamlaka hayo na Waziri wa Fedha kwa mujibu wa sheria hiyo, alisisitiza Magufuli.Alisema haiwezekani kiongozi mmoja analeta makontena yake, kisa amezungumza na wafanyabiashara na watu wake, tena hata shule zenyewe za misaada hata hazitaji. Unachukua makontena yako, halafu unasema ni ya walimu, wala shule huzitaji, maana yake nini, maana yake unataka kuchukua haya makontena utapeleka shule mbili, tatu halafu mengine unayauza kwenye shopping Mall. Kwani walimu walikuambia wanahitaji makochi au sofa? alihoji Magufuli.Alisisitiza kuwa kamwe hahitaji kuona wafanyakazi wanatumika kwa maslahi fulani. Aliwataka viongozi wote wajenge utaratibu wa kusoma sheria na kujiepusha kutumiwa kwa maslahi ya watu binafsi. Pamoja na hayo, Rais Magufuli aliwataka Madiwani wa halmashauri zote hapa nchini kuhakikisha wanasimamia kwa ukaribu matumizi ya fedha za bajeti, ikiwa ni pamoja na kuhakikisha fedha hizo zinaelekezwa katika miradi na huduma zenye kujibu kero na kuboresha maisha ya wananchi badala ya kuacha zikitumiwa kulipana posho za vikao na safari zisizo na tija.Nafahamu kuwa hata nyie Madiwani huwa mnakaa kikao siku moja na mnataka kulipwa posho ya siku mbili au tatu, au mtumishi wa halmashauri anasafiri kwa siku mbili lakini anaandikiwa posho za siku nne, nataka mchezo huu ukome, elekezeni fedha kwenye mahitaji muhimu ya wananchi, Wakurugenzi na Wakuu wa Wilaya simamieni hilo, alisema Rais Magufuli.  <topic>: kitaifa 